| **Naftali Bennett‏נַפְתָּלִי בֶּנֶט‏‎** |
| --- |
| Izraelio ministras pirmininkas |
|  |
| Gimė | 1972 m. kovo 25 d. (51 metai)Haifa |
| Tėvai | Jim ir Myrna Bennett |
| Sutuoktinis (-ė) | Gilat Bennett |
| Vaikai | 4 |
| Izraelio ministras pirmininkas |
| Kelintas | 13 |
| Ėjo pareigas | 2021 m. birželio 13 d. – 2022 m. birželio 30 d. |
| Ankstesnis | Benjaminas Netanjahu |
| Vėlesnis | Jairas Lapidas |
|  |
| Partija | Jamina |
|  |
|  **Vikiteka** | Naftali Bennett |

**Naftalis Benetas** (hebr. ‏נַפְתָּלִי בֶּנֶט‏‎ = *Naftālī Beneṭ*; g. 1972 m. kovo 25 d. Haifoje) – Izraelio politinis veikėjas, ministras pirmininkas (2021–2022 m.).

Biografija
----------

N. Benetas gimė imigrantų iš JAV, į Izraelį atvykusių 1967 m. šeimoje, turi du vyresnius brolius – Ašerą ir Daną. Seneliai buvo kilę iš Vokietijos, Nyderlandų, Lenkijos, Rusijos. 1990–1996 m. tarnavo Izraelio kariuomenėje, prisidėjo malšinant pirmąją palestiniečių intifadą, taip pat konflikte Pietų Libane. Kaip atsargos majoras, 2002 m. buvo pašauktas dalyvauti operacijoje „Gynybos siena". Po kelerių metų dalyvavo 2006 m. Izraelio ir Libano kare (konflikte su „Hezbollah" organizacija).

Jeruzalės hebrajų universitete studijavo teisę (teisės bakalauras). 1999–2005 m. buvo Niujorke įsikūrusios įmonės „Cyota" vadovas. Ši įmonė kūrė programinę įrangą, skirtą kovai su kibernetiniu sukčiavimu. 2005 m. už 145 mln. dolerių pardavęs verslą, įsitraukė į politiką.

Politinė karjera
----------------

2005 m. N. Benetas įstojo į „Likud" partiją. Iš pradžių buvo laikomas B. Netanjahu protežė, 2006–2008 m. buvo jo štabo viršininkas. Visgi tarp politikų kilo nesutarimų ir N. Benetas paliko „Likud" partiją, prisijungdamas prie nacionalistinės-religinės pakraipos partijos „Žydų namai". Su šia partija 2013 m. buvo išrinktas į Knesetą. Nuo tada iki 2019 m. ėjo ministro pareigas įvairiose koalicinėse vyriausybėse, vadovaujamose B. Netanjahu (2013–2015 m. ekonomikos bei religijos reikalų, 2013–2019 m. – diasporos reikalų, 2015–2019 m. – švietimo, o 2019–2020 m. – gynybos ministras). 2019 m. dalyvavo rinkimuose su naujai suformuota „Naujosios dešinės" politine jėga, tačiau į Knesetą nepateko. Visgi per kitus rinkimus, įvykusius po 11 mėnesių, N. Benetas vėl buvo išrinktas į šalies parlamentą, šįkart – su „Jamina".

Naujuoju Izraelio premjeru tapo 2021 m. birželio 13 d. ir pagal susitarimą šias pareigas turėjo eiti iki 2023 m. rugsėjo, kai, kaip buvo planuota, jį turėjo pakeisti Jairas Lapidas. Valdančioji koalicija ideologiniu požiūriu buvo labai nevienalytė, ją sudarė dešiniosios nacionalistinės, centristinės ir kairiosios partijos, taip pat islamiškoji arabų partija „Raam".

2022 m. birželio 20 d. N. Benetas pranešė, kad bus skelbiamas balsavimas dėl Kneseto paleidimo, netrukus po to jis pasitrauksiąs iš premjero pareigų, jas užleisdamas J. Lapidui. 2022 m. birželio 29 d. N. Benetas paskelbė nedalyvausiąs 2022 m. Kneseto rinkimuose.

Politinės pažiūros
------------------

N. Benetas save įvardija dešinesniu už B. Netanjahu, neretai laikomas ultranacionalistu. Anot N. Beneto, Izraelis – žydų tautos valstybė; jis palaiko istorines ir religines pretenzijas į Vakarų Krantą, Rytų Jeruzalę ir Golano aukštumas, pasisako už žydų teisę apsigyventi gyvenvietėse Vakarų Krante, didžiumos jo aneksiją, nepritaria, kad būtų įkurta Palestinos valstybė.

Asmeninis gyvenimas
-------------------

N. Benetas vedęs, su žmona Gilat susilaukė 4 vaikų.

Išnašos
-------

1. 1 2  „Deconstructing Naftali Bennett: Growing Up to Be a Leader". Haaretz.com. Nuoroda tikrinta 2022-04-20.
2. 1 2 3 4 5 6 7 8 9 10 11 12  *Naftali Bennett*. Visuotinė lietuvių enciklopedija. Nuoroda tikrinta 2022-04-20.
3. ↑  *Naftali Bennett Fast Facts*. CNN. Nuoroda tikrinta 2022-04-20.
4. 1 2 3 4 5 6 7 8 9  *Naftali Bennett: The rise of Israel's new PM*. BBC. Nuoroda tikrinta 2022-04-20.
5. ↑  „Israel opposition parties agree to form new unity government". BBC. Nuoroda tikrinta 2022-04-21.
6. ↑  Estrin, Daniel (2022-06-20). „Israel's prime minister is stepping down, sparking a new round of elections". NPR. Nuoroda tikrinta 2022-06-24.
7. ↑  „N12 - רה"מ נפתלי בנט הודיע: "לא אתמודד בבחירות הקרובות לכנסת"" [Prime Minister Naftali Bennett announced: 'I will not run in the next Knesset election']. *N12*. 2022-06-29. Nuoroda tikrinta 2022-06-29.
8. ↑  *Meet Gilat Bennett, the wife of Israel's new prime minister*. Jpost.com. Nuoroda tikrinta 2022-04-20.